Олатайымдарҙың кәртә эсе йәйгеһен йәм-йәшел сиҙәм ине. Өләсәй шунда беҙгә сәй эсерә торғайны. Бына шул үлән өҫтөнә 70-се йылдарҙа бер нисә йыл рәттән сельпонан ҙур-ҙур мискәләр ҡалдырып китәләр. Ауыл халҡы өсөн кәсеп башлана: бәшмәк йыйып, олатайға алып килеп тапшырыу. Олоһо ла, кесеһе лә урманға китә. Биҙрәләрен тултырғас, йылға буйында теҙелеп ултырып табыштарын таҙартып йыуалар һәм бер юлы тапшырып ҡайталар.